Rådets forordning (EF) nr. 1039/2003
af 2. juni 2003
om autonome og midlertidige foranstaltninger for indførsel af visse forarbejdede landbrugsprodukter med oprindelse i Estland og for udførsel af visse landbrugsprodukter til Estland
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133, stk. 2 og 4,
under henvisning til forslag fra Kommissionen, og
ud fra følgende betragtninger:
(1) I protokol 2 til Europaaftalen mellem De Europæiske Fællesskaber og deres medlemsstater på den ene side og Republikken Estland på den anden side, i det følgende benævnt "Europaaftalen", som er godkendt ved Rådets og Kommissionens afgørelse 98/180/EF, EKSF, Euratom(1), er der fastsat toldindrømmelser for forarbejdede landbrugsprodukter med oprindelse i Estland. Protokol 2 er blevet ændret ved protokollen om tilpasning af handelsaspekterne i Europaaftalen(2). Den er blevet forbedret ved afgørelse nr. 6/2001 truffet af Associeringsrådet EF-Estland(3).
(2) Der er for nylig indgået en handelsaftale, som ændrer tilpasningsprotokollen. Formålet med aftalen er at forbedre den økonomiske konvergens som forberedelse af tiltrædelsen, og aftalen skal træde i kraft senest den 1. juli 2003. Hvad angår Fællesskabet indeholder aftalen indrømmelser i form af en fuldstændig liberalisering af handelen for visse forarbejdede landbrugsprodukter og toldfrie kontingenter for andre produkter. Ved indførsel ud over disse kontingenter finder de nuværende bestemmelser anvendelse.
(3) Proceduren for vedtagelse af en afgørelse om ændring af tilpasningsprotokollen vil ikke blive afsluttet så betids, at den kan træde i kraft den 1. juli 2003. Det er derfor nødvendigt at bestemme, at indrømmelserne til Estland anvendes autonomt fra den 1. juli 2003.
(4) På forarbejdede landbrugsprodukter, som er omfattet af protokol 2, men som ikke er anført i denne forordning, finder de handelsbestemmelser, der er fastsat i protokol 2, anvendelse.
(5) Ved indførsel af visse varer bør der ikke opkræves told; for disse varer bør der ikke ydes eksportrestitutioner.
(6) I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(4) er der fastsat en ordning for forvaltning af toldkontingenter. De toldfrie kontingenter, der åbnes ved denne forordning, bør forvaltes af fællesskabsmyndighederne og medlemsstaterne i overensstemmelse med denne ordning.
(7) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5) -
UDSTEDT FØLGENDE FORORDNING:
Artikel 1
Fra den 1. juli 2003 opkræves der ingen told på indførsel af de forarbejdede landbrugsprodukter med oprindelse i Estland, der er anført i bilag I.
Artikel 2
De toldfrie kontingenter, der er nævnt i bilag II, åbnes fra den 1. juli til den 31. december 2003 og for 2004 på de i bilaget fastsatte betingelser.
Artikel 3
For de forarbejdede landbrugsprodukter, der ikke er anført i bilag I til traktaten, kan der ikke ydes eksportrestitutioner i henhold til Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbeslutninger for eksportrestitutionsordninger og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(6).
Artikel 4
For de forarbejdede landbrugsprodukter, der ikke er omfattet af bilag I og II, finder bestemmelserne i protokol 2 anvendelse.
Artikel 5
Kommissionen kan i overensstemmelse med proceduren i artikel 7 suspendere de foranstaltninger, der er fastsat i artikel 1 og 2, såfremt Estland ikke anvender de aftalte gensidige præferencer.
Artikel 6
De toldfrie kontingenter, der er nævnt i bilag II, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
Artikel 7
1. Kommissionen bistås af den komité, der er nævnt i artikel 16 i Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(7), i det følgende benævnt "komitéen".
2. Når der henvises til dette stykke, anvendes artikel 4 og 7 i afgørelse 1999/468/EF.
Det tidsrum, der nævnes i artikel 4, stk. 3, i afgørelse 1999/468/EF, fastsættes til en måned.
3. Komitéen fastsætter selv sin forretningsorden.
Artikel 8
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. juli 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 2. juni 2003.